Ďuriš Nicholsonová, Lucia, podpredsedníčka NR SR (2018-11-21):
Vážené panie poslankyne, vážení páni poslanci, dovoľte mi, aby som odôvodnila návrh na odvolanie Andreja Danka z funkcie predsedu Národnej rady Slovenskej republiky. Denník N priniesol očividné a nespochybniteľné dôkazy o tom, že Andrej Danko získal a užíval svoj akademický titul JUDr. podvodným spôsobom. Na čele Národnej rady Slovenskej republiky a v druhej najvyššej ústavnej funkcii nemôže stáť usvedčený plagiátor, klamár a podvodník. Preto sme iniciovali mimoriadnu schôdzu pléna Národnej rady Slovenskej republiky s jediným bodom programu, a tým je odvolanie Andreja Danka z funkcie predsedu Národnej rady. Denník N získal prefotenú rigoróznu prácu advokáta Daniela Pisáka pod názvom „Verejná správa a jej charakteristické črty“ ešte pred tým, ako ju advokát Pisák utajil rovnako ako predseda parlamentu. Práca Pisáka, odovzdaná v roku 2001, sa kompletne zhoduje s rigoróznou prácou Andreja Danka z roku 2000. Obe práce redaktori Denníka N porovnali po tom, ako dal Andrej Danko súhlas Univerzite Mateja Béla v Banskej Bystrici na odtajnenie rigoróznej práce, avšak zároveň zakázal svoju prácu fotografovať. Keďže mal však Denník N k dispozícii Pisákovu prácu, identickú s prácou Andreja Danka, redaktori zistili, že práca je plagiátom viacerých cudzích textov. Cudzie texty vykradol Andrej Danko z rôznych publikácií iných autorov bez toho, aby správne uviedol, že ide o citácie. Ukradnuté cudzie texty vydával za svoje vlastné komentáre. Denník N zverejnil v článku „Danko vykradol päť učebníc, jeho rigorózna práca je plagiát“ aj fotografie Pisákovej rigoróznej práce a originálne texty vykradnutých autorov, aby sme ich mohli porovnať. Ide o očividný a nespochybniteľný dôkaz plagiátorstva predsedu parlamentu. Vykrádať cudzie publikácie cudzích autorov bolo zakázané už v roku 2000, keď Danko za plagiát získal akademický titul JUDr. V práci chýba úplne záver aj použitá literatúra, čo už vtedy bolo v rozpore s pravidlami o písaní rigoróznych prác nielen na Univerzite Mateja Bela. Viacerí odborníci na pravidlá citovania v záverečných prácach sa zhodli na tom, že rigorózna práca Andreja Danka je plagiát. „Za predpokladu, že sa rozsiahle časti zhodujú od slova do slova s učebnicami a so skriptami, pričom len minimálne fragmenty sú priznané ako citácie, ide o plagiát,“ povedal pre Denník N Peter Kováč z Katedry Trestného práva a kriminológie Právnickej fakulty Trnavskej univerzity. Ďalej tvrdí, že ak by sa pred obhajobou práce prišlo na zhodu rozsiahlych častí textu s učebnicami, práca – podľa Kováča – nemala byť vôbec pripustená k obhajobe. Dušan Katuščák pre Denník N sa vyjadril, že titul, ktorý získal pán Mgr. Andrej Danko, je podľa vecných a nespochybniteľných dôkazov získaný podvodným spôsobom. Jeho práca nezodpovedá štandardom, ide o kompilát, ide o plagiát. Podľa neho práca nemala byť vôbec prijatá. Je to v rozpore so všetkými zásadami akademickej etiky a zásadami správnej vedeckej praxe. Vykrádanie autorských textov je trestným činom porušovania autorského práva podľa § 283 Trestného zákona. UNB zároveň ešte stále tají mená oponentov, ktorí akceptovali plagiát Andreja Danka. To vzbudzuje podozrenie, či sa vôbec uskutočnila nejaká rigorózna skúška, na základe ktorej mal Andrej Danko získať svoj titul JUDr. Pretože verejnosť sa prostredníctvom Denníka N dostala k očividným a nespochybniteľným dôkazom o tom, že Andrej Danko je plagiátor a svoj titul získal a užíval podvodným spôsobom, žiada laická, ale aj odborná verejnosť odvolanie Andreja Danka z funkcie predsedu Národnej rady. Plagiátor, podvodník a klamár nemôže byť druhým najvyšším ústavným činiteľom, lebo poškodzuje dobré meno Slovenska v zahraničí a umocňuje nedôveru verejnosti k štátu a k politikom, ktorí ho majú viesť. Vážené dámy, vážení páni, dnes tu stojíme nie preto, aby sme odvolali Andreja Danka z funkcie predsedu Národnej rady Slovenskej republiky preto, čo urobil pred osemnástimi rokmi, keď získal titul podvodom – aj keď si myslím, že to má svoju výpovednú hodnotu –, keď ako mladý človek mal možnosť zadarmo vyštudovať a poctivo získať vzdelanie a titul a on namiesto toho vykradne texty, klame a podvádza, pýtam sa: Ako sa potom človek s takouto DNA zachová, keď získa funkciu a keď získa moc? Dokáže vykonávať ústavnú funkciu poctivo? Dokáže naložiť s mocou zodpovedne? Dokáže neklamať? Dokáže takýto človek nekradnúť, keď získa moc, keď získa postavenie? Neviem. Neviem na to odpovedať. Ale viem, ako sa zachoval predseda Národnej rady Slovenskej republiky v momente, keď sa ukázalo, že sa prevalí, že titul JUDr. získal podvodným spôsobom. Vieme všetci, ako sa Andrej Danko zachoval, keď hrozilo, že sa prevalí, že je plagiátor. Preto tu dnes stojíme. Andrej Danko ako podvodník prichytený pri čine nechal utajiť svoju rigoróznu prácu. Toto bola reakcia Andreja Danka osemnásť rokov po tom, čo odovzdal svoju plagiátorskú rigoróznu prácu, na situáciu, keď mu Denník N poslal prvé otázky, ktoré vzbudili pochybnosť o jeho rigoróznej práci. Takto sa zachoval predseda Národnej rady Slovenskej republiky. Mal možnosť predstúpiť pred novinárov, mal možnosť povedať, že ako neuvedomelý študent sa dopustil niečoho, čo bolo neprípustné, mal možnosť sa ospravedlniť verejnosti. Namiesto toho klamal a zavádzal. Namiesto toho utajil svoju rigoróznu prácu. Pred kamerami klamal celý národ, lebo tvrdil, že prácu utajil zo strachu, pretože mal informácie o tom, že ňou chce niekto manipulovať. Tou prácou, na ktorej pred osemnástimi rokmi vraj tak poctivo pracoval. Klamal a zavádzal ako predseda Národnej rady Slovenskej republiky, ako druhý najvyšší ústavný činiteľ, nie ako nepoctivý študent. To nie je dôvod, prečo tu dnes stojíme. A je veľmi dôležité, aby si to každý z nás, aby si to každý z vás, ktorí ste rozhodnutí ho dnes podržať vo funkcii predsedu Národnej rady Slovenskej republiky, uvedomil. Andrej Danko ako predseda Národnej rady Slovenskej republiky, ako druhý najvyšší ústavný činiteľ, obviňoval médiá a opozíciu z útoku na úspešné slovenské predsedníctvo, z útoku na svoju kandidatúru na prezidenta Slovenskej republiky. Pľul okolo seba žlč, pľul okolo seba nenávisť, obviňoval novinárov, obviňoval opozíciu namiesto toho, aby si priznal chybu. Ak by si bol schopný priznať tú chybu, dnes by sme nezvolávali mimoriadnu schôdzu Národnej rady Slovenskej republiky a nepokúšali by sme sa odvolať Andreja Danka z funkcie. Napokon sa všetko prevalilo, pretože novinári mu prešli cez rozum. Napriek tomu, že utajil svoju rigoróznu prácu, dokázali sa dopracovať k inej rigoróznej práci, ktorá sa na 100 % zhoduje s jeho rigoróznou prácou. Vidíme to čierne na bielom. A po tom, ako sa to prevalilo, tak sme ho vyzvali, čo bola naša povinnosť, my sme nemali ako opozícia inú možnosť, aby sa vzdal svojej funkcie, aby priznal politickú zodpovednosť. Neurobil tak, nebol toho schopný. Bol schopný klamať, obviňovať kadekoho, ale nebol schopný nakoniec, keď sme to všetci videli, celý národ to videl čierne na bielom, prevziať politickú zodpovednosť a odstúpiť z funkcie. Naopak, hovoril, že o jeho vine vraj môže rozhodnúť len súd. Právnik, ktorý nevidí rozdiel medzi vyvodením politickej a trestnoprávnej zodpovednosti. My sme žiadali politickú zodpovednosť, nie trestnoprávnu. O politickej zodpovednosti politika, druhého najvyššieho ústavného činiteľa, nerozhoduje v tejto krajine súd, o tom môže rozhodnúť buď on sám, ak pozbiera zvyšky nejakej cti, alebo plénum Národnej rady Slovenskej republiky. Predseda, ktorý nie je schopný sebareflexie a ktorý po článkoch v domácich aj v zahraničných médiách o tom, že predsedom slovenského parlamentu je usvedčený plagiátor, klamár a podvodník, je pripravený naďalej zotrvať vo svojej funkcii a naďalej robiť hanbu Slovensku, hanbu slovenskej verejnosti ako doma, tak aj v zahraničí. Vy, kolegovia, nepociťujete hanbu, keď, keď čítate články v zahraničných médiách o Andrejovi Dankovi, ktorý vedie Národnú radu? O tom, ako sa zachoval, o tom, ako ho prekukli médiá? Nepociťujete hanbu, že takýto človek chodí za hranice Slovenskej republiky a má nás reprezentovať? Je to hanba každého z nás, je to hanba našich detí, ktoré poctivo študujú na slovenských vysokých školách, na slovenských stredných školách. Je to hanba pre celú Slovenskú republiku a my sme tu na to, aby sme hájili dobré meno Slovenskej republiky. Pre niektorých z nás je v tomto boji aj niečo osobné, nedá sa tomu ubrániť, najmä ak poznáte Andreja Danka aj inak ako pred kamerami. Ak ho poznáte ako sebavedomého muža, ktorý dokáže neustále a pravidelne urážať ženy, kolegyne z parlamentu. Pamätám si veľmi dobre, ako na zvolanom poslaneckom grémiu ponižoval moju kolegyňu Natáliu Blahovú, keď jej povedal: „Ja som právnik, ja som právnik, pani Blahová a ku mne sa nebude vyjadrovať nejaká učiteľka z materskej škôlky.“ Dnes všetci vieme, aký JUDr. je predseda parlamentu. Viacerým z vás, kolegyne, kolegovia, prekáža, že predkladateľkou zvolania mimoriadnej schôdze som ja. O mne je známe, že nemám vysokoškolské vzdelanie a mám maturitu. Urážate ma kvôli tomu a dehonestujete už niekoľko rokov vrátane predsedu Andreja Danka. Nikto sa ma nikdy neopýtal, prečo som ja vlastne nešla na tú vysokú školu, nehovorím, že je to podstatné, ale keby ste sa ma opýtali, tak by som vám odpovedala, tak ako to naozaj bolo. Moja rodina bola vtedy vo veľmi komplikovanej situácii, a napriek tomu, že to rozhodnutie som prijala ja sama, nebolo to úplne slobodné rozhodnutie, bolo veľmi dôležité, aby som išla pracovať a aby som podporovala moju rodinu. A ja som išla pracovať a od mojich osemnástich rokov som podporovala moju rodinu. A keby som vtedy vedela, koľko urážok si od vás za tie roky vypočujem, urobila by som to isté. Ja sa nesťažujem, ale urobila by som to isté, pretože by som si vybrala tú istú prioritu, a to neboli moje vlastné záujmy, ale to boli záujmy mojej rodiny. A chcem sa vás opýtať každého jedného z vás, čo mňa urážate už celé roky za to, že mám len tú maturitu, či vám niekedy nenapadlo, že ja som za ten čas mohla tiež vyštudovať formálne nejakú vysokú školu, ktorých máme na Slovensku dosť, mohla som sa tváriť, že študujem diaľkovo, mohla som tam chodiť s indexom, boli by mi zapisovali skúšky, ktoré sa nikdy nekonali. Mohla som potom napísať nejakú prácu, pozbieranú z vykradnutých textov, mohla som získať titul bez toho, aby som prešla nejakou rigoróznou skúškou alebo štátnicami, alebo čímkoľvek. Mohla som to urobiť po vzore viacerých z vás, po vzore napr. pani Zmajkovičovej, ktorá sa stala zo dňa na deň doktorkou práv. Po vzore napr. pána Richtera, ktorý má obrovské problémy spomenúť si na svoju záverečnú prácu, o čom ju písal. Stal sa doktorom práv zo dňa na deň, to bolo v priebehu mesiaca, čo on získal svoj akademický titul JUDr. Neurobila som to a neurobila som to práve z môjho vlastného presvedčenia, že vzdelanie je artikel, ktorý je veľmi cenný, ak ho nadobudnete poctivým spôsobom. Preto teraz každý piatok popoludní a každú sobotu sedím na prednáškach psychológie a borím sa prípravou napr. seminárnych prác. Možno to pre vás bude smiešne, že v štyridsiatich dvoch rokoch sedím v škole každý piatok a sobotu a snažím sa napísať nejakú seminárnu prácu. Viete, na čo si dávam najväčší pozor? Aby to bola moja práca, aby som citovala tých, ktorých citovať mám, aby som priznala zdroje, ale zároveň, aby tam bolo niečo zo mňa, aby ten prednášajúci, ktorý tam rovnako trávi čas ako ja a odovzdáva mi veľmi cenné vedomosti, aby vedel, že to padlo na úrodnú pôdu. Aj medzi vami sú ľudia, ktorí sú veľmi vzdelaní, tak medzi opozíciou, ako aj medzi koalíciou. Ja viem, že v rámci politického boja dochádza k rôznym slovným prestrelkám, to ale neznamená, že na vás nie je vidieť, na mnohých z vás, že ste veľmi vzdelaní ľudia. Máte svoje akademické tituly, ktoré ste si zaslúžili. Mnohí z vás aj prednášate na akademickej pôde. Dnes sa rozhoduje o tom, či má viesť Národnú radu Slovenskej republiky, našu Národnú radu Slovenskej republiky, plagiátor, ktorý pošliapal aj vaše tituly, aj vaše presvedčenie o hodnote poctivého vzdelania a presvedčenia všetkých študentov tam vonku. Vašich študentov, ktorých ste učili, ktorým ste prednášali, o ktorých ste, na ktorých ste mali veľmi vysoké požiadavky. Napríklad pán poslanec Kresák, nie je tu, ale ja som hovorila s mnohými jeho študentmi, ktorí si ho nesmierne vážia práve preto, že tam veľmi bazíruje nielen na náročnosti obsahu, ale aj na formálnej stránke záverečných prác. Bol veľmi tvrdým konzultantom niekoľkých mojich priateľov, veľmi tvrdým oponentom. A tí študenti si ho za to vážia. Ako dnes zahlasuje pán poslanec Kresák? Ako dnes všetci vy naložíte s hlasovaním? Budete sa riadiť vlastným presvedčením, vlastným vedomím a vlastným svedomím? Lebo ak by ste tak mali urobiť, ak by ste tak urobili, tak si myslím, že nemôžte podržať pána Andreja Danka vo funkcii. A poviem vám prečo. Na tejto pôde už došlo k mnohým pokusom o odvolania, napríklad členov vlády. U mnohých z nich išlo o podozrenia zo spáchania trestných činov. Požadovali sme aj vyvodenia trestnoprávnej zodpovednosti, hovorili sme tu o tom. O trestnoprávnej zodpovednosti naozaj môže rozhodnúť len súd. Toto je ale iný prípad. My nežiadame vyvodenie trestnoprávnej zodpovednosti. My máme čierne na bielom, akým spôsobom predseda Národnej rady Slovenskej republiky prišiel k svojmu akademickému titulu, ako ho celé tie roky užíval a čo urobil vo chvíli, keď sa to celé prevalilo. Tu nie je žiadna ďalšia inštancia, ktorá by nás mohla presvedčiť o opaku. Nie je. Pozrite si ten Denník N, uvidíte tam čierne na bielom, to sú nespochybniteľné a nevyvrátiteľné dôkazy. Dôkazy, ktoré by obstáli aj pred súdom, myslím si. Ale to je irelevantné. Lebo my tu neriešime vyvodenie trestnoprávnej zodpovednosti. Dnes rozhodujeme o tom, či Národnú radu Slovenskej republiky má viesť človek, ktorý nedokáže prevziať sám politickú zodpovednosť, ktorý namiesto toho vydiera svojich politických partnerov, aby jeho zachránili vo funkcii. A vyhráža sa, že na jeho zbabelosti padne vláda. Vy viete, že to tak nemusí byť. To tak nemusí byť. Ak sa dnes rozhodneme, že Andrej Danko nie je ten, kto má morálne hodnoty na to, aby mohol viesť Národnú radu Slovenskej republiky, tak SNS ponúkne iného, iného kandidáta na post predsedu Národnej rady Slovenskej republiky. Na tomto nestojí a nepadá vláda. Chcela by som vás preto poprosiť, aby ste sa nenechali vydierať len preto, lebo on sám má nejaký záujem. Len preto, lebo on sám si nedokáže priznať svoju zodpovednosť a sám odstúpiť zo svojej funkcie, čo by nám pomohlo nielen dovnútra tejto krajiny, ale aj smerom von napraviť to meno Slovenska, ktoré bolo pošliapané aj cez túto kauzu. Tak vás chcem poprosiť, aby ste sa nedali vydierať človekom, ktorý za to naozaj nestojí. Ďakujem pekne. (Potlesk.)